LOS ANGELES. Svetoznámy nemecký režisér Wolfgang Petersen zomrel vo veku 81 rokov. Informovala agentúra DPA, ktorá sa odvolala na režisérovu asistentku. Petersen zomrel podľa jej vyjadrení na rakovinu pankreasu ešte minulý piatok.
Ako jeden z mála nemeckých filmových tvorcov sa dokázal presadiť v Hollywoode. Natočil akčné filmy ako Dokonalá búrka (2000) alebo Smrtiaca epidémia (1995), ale aj kultový a dobrodružný Nekonečný príbeh (1984).
Režisér sa narodil v meste Emden v severonemeckom regióne Východné Frízsko a vyrastal v Hamburgu, pripomína nemecký týždenník der Spiegel.
Začiatkom 80. rokov sfilmoval úspešný román Lothara-Günthera Buchheima "Ponorka" – epos o posádke nemeckej ponorky počas druhej svetovej vojny. Po prvých medzinárodných úspechoch sa Petersen v roku 1986 presťahoval do Los Angeles a stal sa najúspešnejším nemeckým režisérom.